Bratislava 18. septembra 2018 (SITA/HSP/Foto:TASR-Dano Veselský)
Vo štvrtok 27. septembra sa bude vo veľkej sále bratislavského Istropolisu konať koncert pre speváka a organizátora Bratislavských jazzových dní Petra Lipu pri príležitosti jeho 75. narodenín.
Známeho džezmena si prídu uctiť umelci ako Milan Lasica, Jaromír Nohavica, Marie Rottrová, Jana Kirschner, Zuzana Mikulcová, Svetlana Rymarenko, Marián Čekovský, Opak či kapela IMT Smile a mnoho inštrumentalistov vrátane gitaristu Andreja Šebana, saxofonistov Radovana Tarišku a Michala Žáčka, harmonikára Boboša Procházku, trubkára Juraja Bartoša, bubeníkov Martina Valihoru a Marcela Buntaja, basgitaristu Martina Gašpara a ďalších.
Počas koncertu, ktorý nakrúti a odvysiela RTVS, sa o slovo prihlásia tiež zoskupenia Blues Five, Luboš Andršt Blues band a Tradicional club a predstaví sa i Symfonický orchester Slovenského rozhlasu pod dirigentskou taktovkou Adriana Kokoša.
Príspevok Vo štvrtok 27. septembra sa uskutoční koncert pre Petra Lipu zobrazený najskôr Hlavné správy.